
    Prolog


    Fra et avisutklipp i en av lokalavisas romjulsutgaver:


    


    Tyveribanden er avslørt og arrestert


    Igjen har våre unge detektiver hjulpet politiet å oppklare mysterier. Den beryktede tyveribanden, som viste seg å bestå av fire kvinner, ble arrestert på selveste julaften. Politibetjent Stig Høydahl uttaler til pressen at Eikhavna nå bør være forskånet for innbrudd og ran. Det viser seg nemlig at det var de fire kvinnene som også stod bak ranet av pengene fra innsamlingsbøssene i høst. Pengene har kommet til rette. Det mest alvorlige de har foretatt seg, er likevel kidnappingen av Stine Trankel i oktober. 


    Høydahl kan også meddele at den ettersøkte Erling Succarin, alias Rune Sagen, nå er tatt. Vi husker ham som en etterlyst narkotikasmugler. Han stakk til utlandet i høst, men dukket opp i Gudbrandsdalen før jul, og Høydahl gir mye av æren for pågripelsen til de unge detektivene. 


  




  

    KAPITTEL 1


    Hjemreise


    Familien var på vei hjem etter en opplevelsesrik juleferie på Fefor Høifjellshotell. Victoria hadde valgt å ta toget sammen med venninnen Emilie, mammaen hennes, Janne, og tante Thea. Hun likte ikke å sitte så lenge i bil, og i hvert fall ikke i et baksete sammen med broren Jacob og fetteren Kasper. Hun var glad i dem, men på lange bilturer kunne de eldre guttene være slitsomme. På toget kunne hun og Emilie vandre litt rundt og strekke på beina, de behøvde ikke være lenket til et sete hele tiden. Mormor hadde gitt dem penger, så de kunne kjøpe seg noe godt på automatene, med klar beskjed om at nistepakkene skulle spises opp først. 


    De var kommet et godt stykke nedover dalen, og toget hadde gjort et stopp på Ringebu. Victoria satt i sine egne tanker. Hun hadde fått bilder inne i hodet av små rever. Hun hørte såre pip som fikk hjertet hennes til å banke fortere. Hun stirret intenst ut av vinduet for å se etter en forklaring på synene og beskjedene hun mottok. Idet toget gled ut fra stasjonen, så hun plutselig en flokk vakre, sølvfargede rever i skogbrynet. Det var som om de ropte om hjelp. Victoria bare pekte og sendte dem all sin kjærlighet i tankene sine. 


    «Se!» sa Emilie. «Hundevalper!» 


    Venninnen bare nikket og så tomt ut i luften mens tårer rant stille nedover kinnene hennes. 


    «Det er rever, Emilie.» Victoria elsket dyr, og hun led med alle dem som på en eller annen måte hadde det vondt. Første gang hun opplevde dette var på flyet til Spania, der hun fikk inn beskjeder fra alle hundene som de seinere kom til å redde fra fangenskap i grottene i Maro. Victoria hadde nemlig klarsynte evner.


    «Merkelig! Det er ikke rødrever!» sa tante Thea. 


    Janne hadde også fått øye på dem nå og undret seg over at de vimset rundt ute i kulda. «Det ser ut til at det er sølvrever! Dette er ikke dyr som er vanlige i den norske faunaen.» 


    De fire ble sittende og stirre til sølvrevene var ute av syne. Praten gikk om hvordan noe slikt var mulig. Etter hvert gikk samtalen til de to voksne over til å handle om den fine juleferien de hadde hatt. Men Victoria ble sittende bedrøvet og tenke på de vakre revene hun hadde observert.


    På E6 like ved kjørte mormor og den nye bestefaren deres, Asbjørn, sørover med Jacob og Kasper i baksetet. Barnebarna begynte å kjede seg, og Asbjørn lovet at de snart skulle stoppe og strekke litt på beina. De fant en rasteplass like ved en bensinstasjon og stanset der. Det var uansett tid for å fylle opp dieseltanken. 


    Mormor tok opp første runde av nistepakkene hun hadde laget på hotellet etter frokost. Hun hadde mekket sammen sandwicher som hun visste ville falle i smak. Guttene tok hver sin matpakke og gikk litt for seg selv. De pratet om hvor spennende de hadde hatt det i ferien. Plutselig oppdaget Jacob noe som rørte seg bak buskaset der han stod, og med ett tumlet en liten reveunge fram fra krattet. Den været med snuten, og spontant satte Kasper seg ned og ga den resten av matpakken sin. Da fulgte Jacob fetterens eksempel.


    «Denne kan ikke klare seg her alene! Hvor er moren?» Jacob kikket opp på Kasper. «Dette er en sølvrev, og den arten lever ikke vilt i norsk natur. Den må ha rømt fra en eller annen revefarm.» 


    De to guttene hadde et varmt hjerte for dyr og forstod at denne lille krabaten ikke ville klare seg alene ute i vinterkulda. 


    «Den er vant til å bli fôret, og har ingen sjanse til å overleve på egen hånd», sa Jacob trist. «Se på potene, de er fulle av sår.» 


    Kasper ble stille mens han funderte på hva de skulle gjøre. En idé kom inn i hodet hans, og ansiktet hans lyste opp. «Jo, på hundehotellet på Trankelgården kan den trives!» Han gikk resolutt bort til bilen. Der visste han at det lå en eske med småting i bagasjerommet. 


    Han kikket seg rundt og skjønte at mormor og Asbjørn fremdeles var inne og handlet i kiosken. Kasper var snar med å tømme innholdet over i en bærepose og tok raskt med seg esken tilbake. Han vrengte av seg genseren sin og dekket bunnen med den, før han puttet reveungen oppi. Raskt plasserte han esken på gulvet i bilen ved foten av baksetet, og guttene satte seg på hver sin side. I det samme kom de to voksne tilbake. 


    Det var tydelig at reveungen var sliten, og nå som den også hadde blitt fôret godt, sovnet den snart i den lune esken. Det lot ikke til at den enset motorduren eller bevegelsene i bilen. Tvert imot ble den nærmest vugget i søvn. De kjørte en times tid, og Jacob og Kasper var hele tiden musestille for at reven ikke skulle våkne. 


    Asbjørn bemerket at det var en rar lukt i bilen og lurte på om guttene hadde sluppet en fjert eller to. De bare fniste til svar og lot ham tro det. «Det er nok etter all den gode maten på hotellet», sa Kasper med latter i halsen. Da luftet de litt, og det var greit en stund. 


    «Det var nå merkelig så stille det ble i baksetet, da? Er dere slitne etter en lang ferie?» lo mormor. Ved enda et par tilfeller måtte de dra ned vinduet, og mormor mente at guttene burde gå på diett noen dager for å bli kvitt all luften i magen. Guttene bare moret seg og krysset fingrene for at reven ikke skulle bli oppdaget. 


    De nærmet seg Eikhavna, og Asbjørn satte på radioen for å høre nyhetene. Da fikk de høre at en gjeng aktivister i løpet av natten hadde brutt seg inn på en sølvrevfarm i Ringebu og sluppet ut alle de to hundre dyrene. Det ble beskrevet som en dyretragedie, fordi revene var vant til å bli fôret og ikke kunne klare seg selv. De ville lide sultedøden eller fryse i hjel hvis de ikke ble funnet og fanget. Folk ble oppfordret til å varsle lensmannen om de så revene.


    Guttene så på hverandre. De var nå straks hjemme i Eikhavna. Da var planen at de skulle innom Trankelgården for å bytte ut stasjonsvognen de hadde lånt der for turen, og deretter kjøre hjem i sin egen bil. De skulle også hente hundene sine, Bianca og Millymix, som hadde hatt sin juleferie på hundehotellet.


    Guttenes plan hadde lykkes. Idet de gikk ut av bilen, ble de møtt av Ingrid, datteren på gården, som guttene gikk i klasse med. Hun ble straks overlevert en eske. 


    «Her er en ny kunde til hundehotellet!» flirte Kasper. 


    Ingrid ble bare stående og måpe, da et vakkert, sølvgrått revehode fortumlet dukket fram fra guttegenseren.


    «Åh, så vakker!» utbrøt Ingrid.


    Asbjørn reagerte momentant. «Så! Det var den som forårsaket den ubehagelige lukten i bilen!» Han hadde lyst til å gi guttene en kraftig reprimande, men så smeltet han helt da han så det vakre dyret. «Den er etterlyst. Dere bør nok ringe politiet», sa han rolig. 


    Kasper var rask til å svare. «Jeg skal fortelle alt til Stig når han kommer hjem i kveld, men inntil videre kan den vel få bli her?» Han så bedende på Asbjørn. Mormor hadde fått summet seg etter det lille sjokket, og mente at det måtte vel kunne gå greit. Ingrid var helt betatt av den vakre revevalpen, som virket tam og fortrolig. Hun lovet at hun skulle ta godt vare på den til neste dag.


    Barnas foreldre kjørte sammen i Stigs bil hjem fra juleferien på Fefor. De hadde bestemt seg for å drøye litt etter frokost og ta hjemreisen nedover dalen som en hyggelig tur. Planen var å stoppe på Lillehammer og spise middag der. Det var ikke så ofte at de var på tur sammen, for hverdagen var vanligvis så travel for alle fire. Anne, moren til Kasper, jobbet som sykepleier på det lokale sykehuset. Samboeren hennes, Stig, var politibetjent og hadde mye glede av de tre detektivene i familien. Mari, moren til Jacob og Victoria, og tvillingsøsteren til Anne, var revisor og jobbet sammen med mannen Per i eget regnskapsfirma på hjemmekontoret deres i Sagaveien 3. De hadde fire vidt forskjellige yrker og jobber, men privat var de likevel svært sammensveiset som en god familie bør være. 


    Rett før jul hadde Anne og Stig kjøpt hus i Sagaveien 8, og de fire gledet seg nå til å bli naboer. Det var snart klart for innflytting. Tvillingsøstrene hadde et tett forhold, og samholdet var sterkt i familien. Søstrene gledet seg nå til igjen å skulle bo i Sølvkrona, der de hadde vokst opp. 


    Praten gikk livlig på turen nedover, men Per hadde vært stille en lang stund. Nå meddelte han plutselig at han ønsket å fortelle de tre andre noe viktig. Alle tiet brått, og en stund var det bare lyden av motoren og piggdekkene mot asfalten som hørtes. 


    «Jeg har søkt meg inn på høyskolen for å ta etterutdanning», sa Per stille. «Og rett før jul fikk jeg beskjed om at jeg har kommet inn.» 


    Mari ble mest sjokkert. Hun hadde merket seg at mannen hennes hadde vært litt fraværende og annerledes i førjulstiden, men familien hadde i desember hatt mange jern i ilden. Derfor hadde hun regnet med at han bare hadde vært sliten. Nyheten kom derfor helt uventet på henne. 


    «Fantastisk!» sa Stig. «Hva skal du studere?» 


    «Datateknologi og ledelse», mumlet Per og forsikret Mari om at han fortsatt skulle jobbe i firmaet deres, men at det likevel kom til å bli mer å gjøre for henne en tid framover. Så fortalte han at han hadde fått en forespørsel fra Odin, lederen for ubåtprosjektet Hugin og Munin. De hadde blitt godt kjent med Odin og hans mannskap på båten «Echo» på Øya i sommer. «Kanskje vil jeg få lede et tremånedersprosjekt i Boston til sommeren. 


    «Boston!» utbrøt Mari. «I USA?» 


    Per torde så vidt å se sin kone i øynene. «Ja, men det er en stund til ennå. Antakelig ikke før til sommeren.» 


    Anne ble i fyr og flamme! «Så herlig! Tenk å få komme til Amerika og jobbe der, da! Du blir vel med da, Mari?» 


    Mari klarte ikke å svare, hun var helt satt ut av disse nyhetene. 


    «Vi tar det etter hvert», sa Per og prøvde å berolige kona si. 


    Stig forstod at stemningen nå var litt anspent, men i samme stund var de kommet fram til Lillehammer. Han svingte elegant opp foran en koselig kafeteria og parkerte like ved inngangen. «Nå er det middag! La oss kose oss og nyte dagen!» sa Stig og tok et godt tak rundt Mari for å trøste henne. «Nå tar vi utfordringene etter hvert som de dukker opp. Tilbudet Per nå har fått er unikt, men du må bare la det få synke litt inn, kjære svigerinne! Hva ville moren din ha sagt, hun som elsker ordtak?» 


    «Man må våge å hoppe av og til, ellers blir livet bare en rekke med torsdager!» sa Anne tørt.

